**Резултати от промяна на участието и прехвърляне на средства на осигурени лица от един в друг съответен пенсионен фонд за второто тримесечие и за полугодието на 2025 г.**

**1. Второ тримесечие на 2025 г.**

През второто тримесечие на 2025 г. в пенсионноосигурителните дружества са подадени общо 125 222 заявления за промяна на участие и прехвърляне на средствата от един пенсионен фонд в друг.

Общо 89 890 осигурени лица от подалите заявления през второто тримесечие на 2025 г. са променили участието си във фондовете за допълнително пенсионно осигуряване. В сравнение с първото тримесечие на годината, когато броят на лицата с променено участие е бил 98 271, се наблюдава намаление с 8 381 лица или с 8,53 на сто.

През отчетния период броят на лицата, променили участието си в универсалните пенсионни фондове е 83 899 лица, а броят на променилите участието си в професионалните фондове - 5 666 лица. Най-малко осигурени лица са променили участието си в доброволните пенсионни фондове - 325 броя. Относителният дял на лицата, променили участието си, спрямо средния брой осигурени лица в универсалните пенсионни фондове е 2,04 на сто, в професионалните - 1,70 на сто и в доброволните пенсионни фондове - 0,05 на сто.

Общата сума на прехвърлените средства на осигурени лица с променено участие, подали заявления през второто тримесечие на 2025 г., е 495 553 543 лв., в т. ч. 463 190 982 лв. в универсалните фондове, 30 805 092 лв. в професионалните и 1 557 469 лв. в доброволните фондове. Общият размер на прехвърлените средства в сравнение с първото тримесечие на годината намалява с 18 450 446 лв. или с 3,59 на сто. Относителният дял на прехвърлените средства, спрямо средния размер на нетните активи на универсалните пенсионни фондове е 1,90 на сто, на професионалните - 1,69 на сто и на доброволните пенсионни фондове - 0,10 на сто. Средният размер на прехвърлените средства на едно осигурено лице, променило участието си през второто тримесечие на 2025 г. е 5 512,89 лв.

**2. Първо полугодие на 2025 г.**

Осигурените лица, възползвали се от правото си за промяна на участие и прехвърляне на средства от индивидуалните партиди през първите шест месеца на годината са общо 188 161. Относителният дял на лицата, променили участието си през периода, спрямо средния брой осигурени лица в универсалните пенсионни фондове е 4,28 на сто, в професионалните - 3,58 на сто и в доброволните пенсионни фондове - 0,10 на сто.

Общият размер на прехвърлените средства от един в друг съответен фонд за първото полугодие на 2025 г. е 1 009 557 533 лв., в т. ч. 944 145 741 лв. в универсалните фондове, 62 512 573 лв. в професионалните и 2 899 219 лв. в доброволните фондове. Относителният дял на прехвърлените средства, спрямо средния размер на нетните активи на универсалните пенсионни фондове е 3,92 на сто, на професионалните - 3,45 на сто и на доброволните пенсионни фондове - 0,19 на сто.